בשבוע הבא, כ"ה בכסלו, נחגוג את חג החנוכה וכפי שקורה אחת לכמה שנים (לרוב אחת לארבע שנים – לאור ניהול לוח השנה העברי הכולל שנה מעוברת אחת לארבע שנים), השנה יחגגו עימנו חברינו הבינלאומיים בקביל את חג המולד.

הפעם, החלטנו להקדים את הברכות לאור יציאת חברינו לחופשת החג כבר ביום ראשון הקרוב ובחרנו לציין את המאורע בצוותא, מזכירה כי, נקיים מופע חגיגי נוסף במהלך הסיור לנגב הדרומי.

תחילה אבקש מידידי ג'ים לשאת דברים לקראת חג המולד ולאחריו אמשיך בכמה מילים על חג החנוכה.

I would like to invite Jim to say a few words about Christmas.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

תודה לג'ים.

ומכאן כמה מילים על חנוכה.

למעשה ראשיתו של חג החנוכה הוא בניצחון החשמונאים על היוונים, אך במהלך השנים קיבל חג החנוכה משמעויות והדגשים שונים. למעשה, אופיו של חג החנוכה כחג לאומי של ניצחון צבאי היה מוצנע מאוד במשך רוב שנות ההיסטוריה היהודית – עד לעליית התנועה הציונית בסוף המאה ה-19.

יש הגורסים כי מדובר במהפכה יהודית אשר קבעה תקדים בהיסטוריה האנושית – בהיותה מלחמת הדת הראשונה בעולם! שכן אף אחד בעולם הקדום, לא הקריב את חייו עד אותה העת עבור אליליו. רק היהודים חשבו שהדת שלהם – הדת המונותיאיסטית היחידה באותם זמנים – שווה שיקריבו את החיים בעבורה.

כבר אז חווינו שסעים בחברה הישראלית, בין אלו שהיו נאמנים ליהדותם ולאלוהיהם, אשר אף לחמו כנגד יהודים אחרים, שהתייוונו וצידדו ביוונים.

 על פרטי המלחמה היהודית כנגד היוונים וההלניזם, אנחנו לומדים מתוך שני ספרי המכבים, המכונים גם ספרי החשמונאים. תיעודים היסטוריים שאינם כלולים בתנ"ך העברי, אשר זוכים להתייחסות בתלמוד, ומשולבים בתוך אוסף כתבים הנקרא "ספר החיצונים".

אם כן ספרי המקבים מספקים תיאור המרד, ניצחון החשמונאים על אנטיוכוס וצבאו. הספרים מציינים את מועד החג – כ"ה בכסלו – ואת הסיבה לקביעתו:

שהיא חנוכת המזבח לאחר הניצחון על היוונים בידי יהודה המקבי כחלק מטיהור בית המקדש, וזאת כעבור 3 שנות לחימה ביוונים (ככל הנראה מתוך פרק זמן ממושך יותר של כ- 25 שנים)

המאבק בין היהודים ליוונים היה בראש ובראשונה מאבק דתי ותרבותי – ולא מאבק לאומי, ומרד החשמונאים פרץ על רקע גזירות הדת הקשות של אנטיוכוס נגד היהודים – גזירות ללא תקדים בתולדות ישראל (עד אותה עת). המרד פרץ במודיעין – אך שיאו של הניצחון בא לידי ביטוי בכיבוש ירושלים ובטיהור בית המקדש מן הפסילים ועבודת האלילים. החשמונאים, ובראשם יהודה המקבי, הכינו כלים חדשים למקדש, ובהם המזבח והמנורה, וביום כ"ה בכסלו שנת 164 לפני הספירה חנכו החשמונאים את המזבח החדש בתפילה ובשמחה.

יום זה מציין את ראשית חג החנוכה.

על פי ספרי מקבים, חנוכת המזבח הוא האירוע המרכזי של חנוכה, והוא קשור לניצחון החשמונאים על היוונים ולחידוש הריבונות היהודית בארץ ישראל.

אך במקורות מאוחרים, שנכתבו לאחר חורבן הבית השני –מאות שנים לאחר ימי המקבים – האירוע המרכזי קשור להדלקת המנורה ולנס שקשור בכך. מקורות אלה משקפים את תפיסת חז"ל שבחרה להמעיט במשמעות הלאומית והצבאית של חג החנוכה, ולהדגיש את המשמעות הרוחנית והדתית של חנוכה ואת הדלקת הנרות על רקע נס החנוכה – נס פך השמן שבדרך נס הספיק לשמונה ימים.

וכך, מאז תקופת חז"ל ועד ימינו – הטקס המרכזי בחג החנוכה הוא הדלקת הנרות בחנוכייה.

הברכות שנוהגים לומר בהדלקת הנרות כוללות הודייה לאלוהים "שעשה נסים לאבותינו בימים ההם בזמן הזה".

**ומהי המשמעות הציונית המיוחסת לחג זה?**

בהיסטוריה היהודית בולטת תקופת החשמונאים כתקופה של עצמאות מדינית בארץ ישראל, שלא הייתה כמותה מתקופת הבית הראשון ועד הקמת מדינת ישראל. "תקופה זו נמשכה כשבעים שנה, אך היא נרשמה עמוק בזיכרון ההיסטורי והתמורות שהיא חוללה נמשכו דורות רבים."
התנועה הציונית, שראשיתה בשנות ה- 80 של המאה ה- 19, חיפשה סמלים ותכנים מן ההיסטוריה היהודית שישמשו דגם לתחייה הציונית הלאומית בארץ ישראל. תכנים אלו נמצאו, בין השאר, בחג החנוכה של ימי החשמונאים – בסיפור המרד, הניצחון וחידוש הריבונות היהודית בארץ ישראל בשנת 164 לפני הספירה.

"איפה הם המקבים?" שאלו הביל"ויים בשנת 1882 וקראו: "קום תקום יהודה!"
הציונים החלוצים הזדהו עם המאבק הלאומי של החשמונאים ועם הניצחון הצבאי: "כמו המקבים בשעתם, יהיו אנשי הגדוד העברי נזכרים בדברי העם העברי. אנו נוכיח… לכל העולם כי בעורקינו עוד זורם דם גיבורינו הקדומים"
למעשה מדינת חשמונאים שימשה לציונות מקור השראה לערכים של לאומיות מודרנית, של חירות וריבונות מדינית וגם של תעוזה.

**באשר לסיפור גבורת המכבים**

לשאלה זו אפשר למצוא שתי תשובות שונות:

התשובה על-פי חז"ל – היא כי נס החנוכה שאיפשר לחשמונאים המעטים לגבור על היוונים הרבים הינו ביטוי של הגיבור הנסתר הוא האל שחולל את הניסים עבור החשמונאים, שהיו חזקים מבחינה רוחנית, ולמעשה מדובר בניצחון רוחני-דתי.

אך התנועה הציונית הציעה תשובה שונה לגמרי, השוללת את מרכיב הנס בחנוכה ואת תפקידו של האל בניצחון החשמונאים. תפיסה זו באה לידי ביטוי בשירי חנוכה רבים שנכתבו בארץ ישראל במאה ה- 20, בתקופת העליות הציוניות וההתיישבות בארץ. כדוגמת השיר "אנו נושאים לפידים" - המכריז ואומר: "נס לא קרה לנו, / פך שמן לא מצאנו…"

שיר אחר משירי החנוכה פותח בשאלה: "מי ימלל גבורות ישראל? במקום "מי ימלל גבורות השם?" וזאת בניגוד לברכה המסורתית, המייחסת את הישועה והניצחון לנסים שעשה אלוהים לחשמונאים "בימים ההם בזמן הזה". וישנן דוגמאות נוספות למענה שסיפקה הציונות לשאלת הגבורה בעת ההיא.

**המקבים בימים ההם ובזמן הזה:**

כאמור, אימצה התנועה הציונית את חג החנוכה ואת המקבים כסמלים של התחייה הלאומית החדשה, הקשורה למורשת העבר ממשיכה ומחדשת אותה. וכך התגלגלו המקבים של ימי החשמונאים, מן המאה ה- 2 לפני הספירה, לדמויות של מכבים חדשים בארץ ישראל (ובמדינת ישראל) במאה ה- 20 . אגודת הספורט היהודית הראשונה, שנוסדה בארצות שונות בתחילת ימי הציונות, נקראה בשם מכבי. אגודה זו הייתה חלק מתנועת מכבי, שעסקה בחינוך בכלל – ובחינוך גופני בפרט. בשנת 1932 התקיימה בישראל המכבייה הראשונה, שהיא מעין אולימפיאדה יהודית ובה משתתפים ספורטאים יהודים מכל העולם.

מאז שנת 1950 מתקיימת המכבייה בישראל כל ארבע שנים.

בשנת 1926 נוסד בגרמניה "מכבי הצעיר" – תנועת נוער חלוצית, שאחר כך הוקמה גם בארצות הברית (ועדיין פועלת שם). "מכבי הצעיר" עסקה בחינוך נוער יהודי לעלייה ולהתיישבות בארץ ישראל – ולא רק בספורט.

וכיום – יש אגודת הספורט "מכבי", וגם קופת חולים "מכבי" - ובירה "כחול – לבן" – בירה "מכבי", כמובן.

לסיכום חג החנוכה מנציח שני סוגי ניסים:

 הניצחון הצבאי של היהודים המעטים והחלשים על היוונים.

 הניצחון הרוחני של הערכים היהודיים, על אלה של היוונים. כשנרות החג מסמלים את הניצחון הרוחני.

אם כן באווירה חגיגית זו של שני החגים – חג המולד וחג החנוכה, ותוך התקרבות בצעדי ענק לחופשה הסמיסטיראלית נאחל לכל המשתתפים חג חנוכה שמח, Happy Christmas. נאחל לכולם אור גדול ומתיקות הסופגניות, ובעיקר שנמשיך לחגוג את החגים והמועדים של לוחות השנה המגוונים בצוותא בקרב משפחת מב"ל.

כפי שבוודאי שמתם לב, לאחר היוועצות מוקדמת, הוחלט על הדלקת החנוכיה מבעוד מועד. הדלקה סדורה תבוצע במהלך הסיור לנגב הצפוני.

בהזדמנות זו נזכיר לכולם את הקיוסק החדש, אשר נועד לשרת את כולנו, תוך שימוש בתשלום ווירטואלי או פיזי,

נודה לצוות מב"ל ובראשם שלומי, אתי וצביה על ההיערכות לארוע זה ונברך את כולם בברכת חג שמח.

ופטור בלא כלום – שיר גבורה קטן לסיום – ימי החנוכה

ימי החנוכה חנוכת מקדשנו,
בגיל ובשמחה ממלאים את לבנו.
לילה ויום סביבוננו ייסוב
סופגניות נאכל גם לרוב.
האירו! הדליקו!
נרות חנוכה רבים,
על הנסים ועל הנפלאות
אשר חוללו המכבים…

הבה נרימה
נס ואבוקה -
יחד פה נשירה
את שיר החנוכה.
מכבים אנחנו,
דגלנו רם, נכון, ביוונים נלחמנו – ולנו הניצחון.
פרח אל פרח
זר גדול נשזור, לראש המנצח –
מכבי גיבור.

**אנו נושאים לפידים**

אנו נושאים לפידים בלילות אפלים,
זורחים השבילים מתחת רגלינו.
ומי אשר לב לו הצמא לאור –
יישא את עיניו ויבוא אלינו לאור –
ויבוא!
נס לא קרה לנו, פך שמן לא מצאנו -
לעמק הלכנו, ההרה (=להר) עלינו,
מעיינות האורות הגנוזים גילינו.
נס לא קרה לנו, פך שמן לא מצאנו –
בסלע חצבנו עד דם, ויהי אור.